Ανδρέας Βουτσινάς

Ο Ανδρέας Βουτσινάς (22 Αυγούστου 1932 - 8 Ιουνίου 2010) ήταν Έλληνας σκηνοθέτης διεθνούς εμβέλειας, ο οποίος βοήθησε σημαντικά το ελληνικό θέατρο.

Βιογραφία 
Γεννήθηκε στο Χαρτούμ του Σουδάν στις 22 Αυγούστου του 1932. Ο πατέρας του Άγγελος Βουτσινάς είχε γεννηθεί στις 4 Μαΐου 1893 στο Σκηνέα (Παλικής) της Κεφαλονιάς. Στην Κεφαλονιά είχε γεννηθεί και η μητέρα του Σούλα Αναστασία Λοράνδου-Βουτσινά. Ο γάμος των γονέων του έγινε στο Χαρτούμ του Σουδάν στις 8 Ιουνίου 1930. Ο Ανδρέας Βουτσινάς με τη μητέρα του μετακόμισαν στην Αθήνα το 1937 όπου δύο χρόνια αργότερα μετακόμισε και ο πατέρας του. Ο Ανδρέας Βουτσινάς το 1951 πήγε στο Λονδίνο για να σπουδάσει υποκριτική και ενδυματολογία στο Old Vic και στη σχολή Δραματικής Τέχνης και Τραγουδιού του Webber Douglas στη Νέα Υόρκη, ενώ φοίτησε και στη σχολή του Λι Στράσμπεργκ. To 1953 ο Βουτσινάς παντρεύτηκε με πολιτικό γάμο στο Λονδίνο την Αρτέμιδα Παπαστρατή. Απέκτησαν την ίδια χρονιά τον Μάριο, ο οποίος γεννήθηκε στο Παρίσι κατά τη διάρκεια του ταξιδιού της επιστροφής της μητέρας του στην Ελλάδα.  Το 1957 ο Βουτσινάς έγινε μέλος του Actors' Studio. Είχε σκηνοθετήσει περισσότερες από 130 παραστάσεις κλασικού και σύγχρονου ρεπερτορίου στο Λονδίνο, το Παρίσι, τη Νέα Υόρκη, τον Καναδά και την Ελλάδα. Συνεργάστηκε με διεθνούς φήμης ηθοποιούς, όπως τους Γουόρεν Μπίτι, Φέι Ντάναγουεϊ, Αν Μπάνκροφτ, Φανί Αρντάν, Ειρήνη Παππά, κ.ά. Εργάστηκε ως ηθοποιός σε ταινίες του Ζυλ Ντασέν αλλά και του Λικ Μπεσόν. Στη διάρκεια της σκηνοθετικής του σταδιοδρομίας του συνεργάστηκε, επίσης, με το Φεστιβάλ Αθηνών και Επιδαύρου, το Εθνικό Θέατρο, το Κρατικό Θέατρο Βορείου Ελλάδος, την Πειραματική Σκηνή «Τέχνης», το ΔΗΠΕΘΕ Καλαμάτας, το Θεσσαλικό Θέατρο και με πολλούς θιάσους του ελεύθερου θεάτρου. Η γαλλική κυβέρνηση του απένειμε τον ανώτατο αξίωμα τιμής Commandeur des Arts et des Lettres, καθώς και τον τίτλο Chevalier de Merite. 

Ο Ανδρέας Βουτσινάς δίδαξε υποκριτική στη Δραματική Σχολή του ΚΘΒΕ από το 2002 έως το 2009. 
Το 2008 ίδρυσε τον Καλλιτεχνικό Οργανισμό «Ανδρέας Βουτσινάς» στη Θεσσαλονίκη στα πλαίσια του οποίου λειτουργεί και Ανώτερη Σχολή Δραματικής Τέχνης με Διευθυντή Σπουδών τον Παύλο Δανελάτο. Πρόλαβε να διδάξει υποκριτική το έτος 2009.

Απεβίωσε το πρωί της Τρίτης 8 Ιουνίου 2010 σε ηλικία 78 ετών, μετά από πολυήμερη νοσηλεία στο νοσοκομείο «Ερρίκος Ντυνάν» στην Αθήνα. Είχε εκφράσει την επιθυμία η σορός του να καεί και η στάχτη να διασκορπιστεί στο Αρχαίο Θέατρο της Επιδαύρου. Η σορός μεταφέρθηκε στη Βουλγαρία για αποτέφρωση. Στις 22 Αυγούστου 2010, ανήμερα των γενέθλιων του Ανδρέα Βουτσινά, ο γιος του και δώδεκα φίλοι και παλιοί συνεργάτες του απελευθέρωσαν τις στάχτες στο Αρχαίο Θέατρο της Επιδαύρου.

Θεατρικές Παραστάσεις 
Κατάλογος θεατρικών παραστάσεων που σκηνοθέτησε ο Βουτσινάς

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

Παραπομπές

Εξωτερικοί σύνδεσμοι 
http://www.tovima.gr/vimagazino/views/article/?aid=471375
http://www.enet.gr/?i=news.el.article&id=170621
https://web.archive.org/web/20120212182907/http://www.skai.gr/news/culture/article/145258/aneviose-o-andreas-voutsinas/
http://www.zougla.gr/page.ashx?pid=2&aid=143346&cid=4 
http://www.sigmalive.com/lifestyle/people/265536
https://web.archive.org/web/20100611051818/http://www.tanea.gr/default.asp?pid=2&ct=4&artId=4578581
http://www.andreasvoutsinas.com

Έλληνες σκηνοθέτες
Ιππότες του Εθνικού Τάγματος της Αξίας (Γαλλία)